b'\n_START_ARTICLE_\nKarmen Kenda Je\xc5\xbe\n_START_SECTION_\n\xc5\xbdivljenje in delo\n_START_PARAGRAPH_\nMaturirala je na gimnaziji v Novem mestu leta 1981 in diplomirala leta 1988 iz slovenskega jezika s knji\xc5\xbeevnostjo na Filozofski fakulteti v Ljubljani. V letih 1988\xe2\x80\x931992 je bila na isti fakulteti mlada raziskovalka, od leta 1994 pa dela v dialektolo\xc5\xa1ki sekciji In\xc5\xa1tituta za slovenski jezik Frana Ramov\xc5\xa1a Znanstvenoraziskovalnega centra SAZU v Ljubljani, ki jo kot vi\xc5\xa1ja znanstvena sodelavka od marca 2019 tudi vodi. Doktorirala je leta 2003 na Filozofski fakulteti v Ljubljani z nalogo Cerkljansko nare\xc4\x8dje: teoreti\xc4\x8dni model dialektolo\xc5\xa1kega raziskovanja na zgledu besedi\xc5\xa1\xc4\x8da in glasoslovja. Na Fakulteti za humanistiko Univerze v Novi Gorici je v letih 2007\xe2\x80\x932018 kot docentka predavala sociolingvistiko. _NEWLINE_Kot dialektologinja se ukvarja predvsem z zahodnimi slovenskimi nare\xc4\x8dji (najve\xc4\x8d s cerkljanskim) in z nare\xc4\x8dnim slovaropisjem. Slovenske dialektolo\xc5\xa1ke raziskave nadgrajuje in njihove metode posodablja z novimi teoreti\xc4\x8dnimi spoznanji in pristopi. Sodeluje pri projektu Slovenski lingvisti\xc4\x8dni atlas, ki poteka na In\xc5\xa1titutu za slovenski jezik Frana Ramov\xc5\xa1a ZRC SAZU. Od leta 2007 vodi slovensko nacionalno komisijo pri Slovanskem lingvisti\xc4\x8dnem atlasu (OLA)._NEWLINE_Leta 1989 je dobila \xc5\xa1tudentsko Pre\xc5\xa1ernovo nagrado. Kot somentorica jezikovno-etnolo\xc5\xa1ke skupine je leta 1995 sodelovala na Alpskem mladinskem raziskovalnem taboru v Podbrdu. V letih 2003\xe2\x80\x932008 je sodelovala pri raziskavi slovenskega nare\xc4\x8dnega obla\xc4\x8dilnega izrazja v Kanalski dolini v Italiji. Uredila je Dialektolo\xc5\xa1ke in jezikovnozgodovinske razprave Tineta Logarja, zapisala in uredila slovenska besedila v knjigi Tako so peli = Cos\xc3\xac cantavano, souredila publikacijo Ponovne objave \xc4\x8dlankov s kartami za Slovenski lingvisti\xc4\x8dni atlas (do leta 2008) ter sodelovala pri ureditvi slovenskih besedil v knjigi Liliane Spinozzi Monai Glosar terskega nare\xc4\x8dja Jana Baudouina de Courtenayja. Od leta 2010 je \xc4\x8dlanica uredni\xc5\xa1kega odbora revije Jezikoslovni zapiski._NEWLINE_Prevaja iz polj\xc5\xa1\xc4\x8dine.'